ai4bharat/Pralekha huggingface dataset:
சிறப்பு சேவைகள் மற்றும் கட்டுரைகள்
2024-25-ஆம் ஆண்டில் ரூ.1 லட்சம் கோடி அளவுக்கு மீன் உள்ளிட்ட கடல்சார் பொருட்கள் ஏற்றுமதி செய்ய இலக்கு – மத்திய அமைச்சர் டாக்டர் எல்.முருகன்
2024-25-ஆம் ஆண்டில் ரூ. 1 லட்சம் கோடி அளவுக்கு மீன் உள்ளிட்ட கடல்சார் பொருட்கள் ஏற்றுமதி செய்ய இலக்கு நிர்ணயிக்கப்பட்டுள்ளதாக மத்திய தகவல் ஒலிபரப்பு, மீன்வளம், கால்நடைப் பராமரிப்பு மற்றும் பால்வளத்துறை இணையமைச்சர் டாக்டர் எல்.முருகன் கூறியுள்ளார்.
அந்தமான் தொழில் வர்த்தகக் கூட்டமைப்பு பிரதிநிதிகளுடன் போர்ட் பிளேரில் அமைச்சர் இன்று கலந்துரையாடினார். இந்தக் கூட்டத்தில், மீன்வளம், சுற்றுலா, எளிதில் தொழில் மேற்வதற்கான அரசின் வழிமுறைகள், அதற்கான அனுமதி தொடர்பான விஷயங்கள் குறித்து அமைச்சரிடம் தொழில்துறையினர் விளக்கி, பல்வேறு கோரிக்கைகளையும் முன்வைத்தனர்.
இதையடுத்துப் பேசிய அமைச்சர் முருகன், அந்தமான் தொழில் வர்தகத் துறை பிரதிநிதிகள் முன்வைத்துள்ள கோரிக்கைகள் அனைத்தும் சம்பந்தப்பட்ட அமைச்சர்களின் கவனத்துக்கு எடுத்துச் செல்லப்பட்டு உரிய தீர்வு காணப்படும் எனத் தெரிவித்தார்.
மேலும் பேசிய அவர், 2024-25-ஆம் ஆண்டில் ரூ. 1 லட்சம் கோடி அளவுக்கு மீன் உள்ளிட்ட கடல்சார் பொருட்கள் ஏற்றுமதி செய்ய இலக்கு நிர்ணயிக்கப்பட்டுள்ளது. தற்போது இது 43 ஆயிரம் கோடியாக உள்ளது. 2022-23-ஆம் ஆண்டில் ரூ. 60 ஆயிரம் கோடிக்கு கடல்சார் பொருட்கள் ஏற்றுமதி செய்ய இலக்கு நிர்ணயிக்கப்பட்டுள்ளது.
சுத்தமான மீன்கள், குளிர்பதனக் கிடங்குகள் போன்றவை மூலமே நாம் சர்வதேச அளவில் ஏற்றுமதி செய்ய முடியும். எனவே அதைக் கருத்தில் கொண்டே பிரதமரின் மத்சய சம்படா திட்டத்தின் கீழ் பல்வேறு சீர்திருத்தங்களை மேற்கொண்டு வருகிறோம். மீன்வளம் மற்றும் மீன்வளர்ப்பு உள்கட்டமைப்பை மேம்படுத்த பல்வேறு நடவடிக்கைகளை எடுத்து வருகின்றோம்.
அதன் அடிப்படையில் சுமார் 900 கோடி மதிப்பில் சென்னை, கொச்சி, விசாகப்பட்டினம் உள்பட 5 மீன்பிடித்துறைமுகங்களை நவீனப்படுத்தி மேம்படுத்தி வருகிறோம். அதோடு குளிர்பதனக் கிடங்கு அமைத்தல், மீன் பதப்படுத்தும் நிலையம் அமைத்தல், ஆழ்கடல் மீன் வளர்ப்பு போன்ற திட்டங்களும் செயல்படுத்தப்படும்.
இந்தக் கூட்டத்திற்கு அந்தமான் தொழில் வர்த்தகக் கூட்டமைப்பின் தலைவர் சுரேந்தர் பிரஹலாத் தலைமை தாங்கினார்.
அறிவியல் மற்றும் தொழில்நுட்பத்துறை
கொவிட்-19 நோயாளிகளின் சிகிச்சைக்கான, ஆக்சிஜன் விநியோகத்தை அதிகரிக்கும் கருவி தயாரிக்கும் நிறுவனத்துக்கு மத்திய அறிவியல் தொழில்நுட்பத்துறை நிதி
அறிவியல் மற்றும் தொழிலியல் ஆராய்ச்சி கவுன்சில்  - புனேயில் உள்ள தேசிய ரசாயன ஆய்வுக்கூடம் ஆகியவற்றின் தொழில்நுட்பத் தனி உரிமம் பெற்றுள்ள ஜென்ரிச் மெம்ப்ரேன்ஸ்  எனும் நிறுவனத்துக்கு, மத்திய அறிவியல் மற்றும் தொழில்நுட்பத் துறை கொவிட்-19 நோயாளிகளுக்கு சிகிச்சை அளிக்கும் கருவியின் உற்பத்தியை அதிகரிப்பதற்காக நிதி அளித்து வருகிறது. புதுமையான, உள்நாட்டிலேயே உருவாக்கப்பட்ட வெற்றிட- நார்ப்பொருள் சவ்வுத் தொழில்நுட்பத்தைப் பயன்படுத்தி, அழுத்தத்தின் கீழ் , காற்றிலிலுள்ள ஆக்சிஜனின் அளவை 35 சதவீதம் அளவுக்கு அதிகரிக்கும் சவ்வு ஆக்சிஜனரேட்டர்  எனப்படும் கருவியை தயாரிக்க இந்த நிதியுதவி அளிக்கப்படுகிறது.
இந்தக் கருவி மிகவும் பாதுகாப்பானது என்பதுடன், இதனை இயக்குவதற்கு பயிற்சி பெற்ற ஆட்களும் தேவையில்லை. குறைந்த அளவு பராமரிப்பே தேவைப்படும் இந்தக் கருவியை எங்கும் எளிதில் எடுத்துச் செல்லமுடியும். பிளக் வசதி இணைந்துள்ள இது, ஆக்சிஜன் நிறைந்த காற்றை உடனடியாக அளிக்கக்கூடியது.
‘’கொவிட்-19 குறித்த உலக அளவிலான அனுபவத்தின்படி, மருத்துவ முறையில் ஆக்சிஜன் நிறைந்திருக்கும் காற்று கொவிட்-19 நோயாளிகள் உள்ளிட்டோருக்கு தேவைப்படுகிறது. தொற்று பாதித்தவர்களில் 14 சதவீதம் பேருக்கு ஏதோ ஒரு வகையிலான சுவாசக்கருவிகள் தேவைப்படுகின்றன. 4 சதவீதம் பேருக்கு மட்டுமே தீவிர சிகிச்சைப் பிரிவில் பயன்படுத்தப்படும் சுவாசக் கருவிகள் தேவை. , கடுமையான மூச்சுத்திணறல் உள்ள மற்றவர்களைப் பொறுத்த வரையில் இந்தக் கருவி பெரிதும் பயன்படக்கூடியது’’ என அறிவியல் மற்றும் தொழில்நுட்பத்துறை செயலாளர் பேராசிரியர் அசுதோஷ் சர்மா கூறியுள்ளார்.
கொவிட்-19 தொற்றின் முக்கிய அறிகுறியான, மூச்சுத்திணறலுக்கு சிகிச்சை அளிக்க அவசர உபகரணங்கள் தேவைப்படும் இந்த நிலையில், தீவிர சிகிச்சைப் பிரிவில் இருந்து வெளியே அனுப்பப்படும் நோயாளிகளுக்கும் இந்தக் கருவி பயன்படக்கூடும்.
(மேலும் விவரங்களுக்கு, டாக்டர். ராஜேந்திர கே. காருல் மின்னஞ்சல்: rk.kharul@genrichmembranes.com, தொலைபேசி: 8308822216.
(
சுகாதாரம் மற்றும் குடும்ப நலத்துறை அமைச்சகம்
கோவிட்-19 குறித்த அண்மைச் செய்திகள்
கோவிட்-19 நோய்த் தாக்குதலைத் தடுத்தல், கட்டுப்படுத்துதல் மற்றும் நோயாளிகளைக் கையாள்வதில் மாநிலங்கள் / யூனியன் பிரதேசங்களின் கூட்டு முயற்சியுடன் மத்திய அரசு பல்வேறு நடவடிக்கைகளை எடுத்து வருகிறது. அவை மிக உயர்நிலையில் மறுஆய்வு செய்யப்பட்டு கண்காணிக்கப்படுகின்றன.
செயல் திட்டத்தை நன்கு அமல் செய்த காரணத்தால் 23 மாநிலங்கள் / யூனியன் பிரதேசங்களில் 47 மாவட்டங்களில் நல்ல பயன்கள் கிடைத்துள்ளன. கர்நாடகாவில் குடகு மாவட்டத்திலும், புதுவையில் மாகே பகுதியிலும் கடந்த 28 நாட்களில், புதிதாக யாருக்கும் நோய்த் தொற்று பதிவாகவில்லை. 12 மாநிலங்களில் 22 புதிய மாவட்டங்களில் கடந்த 14 நாட்களில், புதிதாக யாருக்கும் நோய்த் தொற்று பதிவாகவில்லை. அவை:
- பிகாரில் லக்கிசரய், கோபால்கஞ்ச், பாகல்பூர்
- ராஜஸ்தானில் தோல்பூர், உதய்ப்பூர்
- ஜம்மு காஷ்மீரில் புல்வாமா
- மணிப்பூரில் தௌபால்
- கர்நாடகாவில் சித்ரதுர்கா
- பஞ்சாப்பில் ஹோசியர்பூர்
- ஹரியானாவில் ரோட்டக், சர்க்கி தாத்ரி
- அருணாச்சலப் பிரதேசத்தில் லோகித்
- ஒடிசாவில் பார்டாக், பூரி
- அசாமில் கரீம்கஞ்ச், கோலாக்ட்டா, காம்ரூப் ஊரகம், நல்பாரி, தெற்கு சல்மாரா
- மேற்கு வங்கத்தில் ஜல்பாய்குரி, கலிம்போங்க்
- ஆந்திரப் பிரதேசத்தில் விசாகப்பட்டினம்
இப்போதுள்ள நிலையில் கோவிட்-19 பாதித்தவர்களில் உயிரிழப்பு 3.3 சதவீதமாக உள்ளது. இறந்தவர்கள் பட்டியலை மேலும் ஆய்வு செய்ததில் கிடைத்த தகவல்கள்:
- 14.4 சதவீதம் பேர் 0 - 45 வயதுப் பிரிவில் உள்ளவர்கள்
- 10.3 சதவீதம் பேர் 45- 60 வயதுப் பிரிவில் உள்ளவர்கள்
- 33.1 சதவீதம் பேர் 60 - 75 வயதுப் பிரிவில் உள்ளவர்கள்
- 42.2 சதவீதம் பேர் 75 மற்றும் அதற்கும் அதிக வயதானவர்கள்
அதாவது 75.3 சதவீதம் பேர் 60 வயதுக்கு மேற்பட்ட பிரிவினராக உள்ளனர். 83 சதவீதம் பேருக்கு நாள்பட்ட வேறு நோய்களின் பாதிப்புகளும் இருந்துள்ளதும் இதன் மூலம் தெரிய வந்துள்ளது. முதியவர்களும், நாள்பட்ட நோய் பாதிப்பு உள்ளவர்களும் தான் அதிகம் பாதிக்கப்படுகிறார்கள் என்று ஏற்கெனவே தெரிவிக்கப்பட்ட தகவலை முன்னிலைப்படுத்துவதாக இவை உள்ளன.
உலக அளவிலான மருத்துவப் பரிசோதனை நடைமுறைகளை ஆய்வு செய்த பிறகு, ஐ.சி.எம்.ஆரின் தேசிய பணிக்குழு, அனைத்து மாநிலங்களுக்கும் வழிகாட்டுதல்களை அனுப்பியுள்ளது. விரிவான வழிகாட்டுதல்களை கீழே உள்ள இணையத்தொடர்பு சுட்டியில் காணலாம்:
https://www.mohfw.gov.in/pdf/ProtocolRapidAntibodytest.pdf
கூடுதலாக, துரித பரிசோதனை எதையும் தொடங்குவதற்கு முன்பு கோவிட்-19 மருத்துவப் பரிசோதனை தொடர்பான தகவல்களை ஐ.சி.எம்.ஆர். இணையதளத்தில்  பதிவு செய்ய வேண்டும்.
நாடு முழுக்க 14,378 பேருக்கு கோவிட்-19 பாதிப்பு உறுதி செய்யப்பட்டுள்ளது. அதில் 1992 பேர் அதாவது 13.82 சதவீதம் பேர் குணமடைந்துள்ளனர் / குணமாகி வீடு திரும்பியுள்ளனர்.
(
மனித வள மேம்பாட்டு அமைச்சகம்
நிபுன் பாரத் இயக்கம்: ஜூலை 5-ஆம் தேதி மத்திய கல்வி அமைச்சர் தொடங்கி வைக்கிறார்
மத்திய கல்வி அமைச்சகத்தின் கீழ் இயங்கும் பள்ளிக்கல்வி மற்றும் எழுத்தறிவுத் துறை, புரிதல் மற்றும் எண்ணறிவுடன் வாசித்தலில் தேர்ச்சி பெறுவதற்கான தேசிய முன்முயற்சியை  நாளை  அறிமுகப்படுத்தவிருக்கிறது. மத்திய கல்வி அமைச்சர் திரு ரமேஷ் பொக்ரியால் ‘நிஷாங்க்’, காணொலி வாயிலாக இதனைத் தொடங்கி வைப்பார். நிபுன் பாரத் பற்றிய குறும்படம், பாடல் மற்றும் செயலாக்க வழிமுறைகளும் இந்த நிகழ்ச்சியின்போது வெளியிடப்படும். அனைத்து மாநிலங்கள் மற்றும் யூனியன் பிரதேசங்களின் பள்ளிக்கல்வித் துறையைச் சேர்ந்த மூத்த அதிகாரிகள், நிறுவனங்களின் தலைவர்கள் உள்ளிட்டோர் இதில் கலந்து கொள்வார்கள்.
கடந்த 2020 ஆம் ஆண்டு ஜூலை மாதம் வெளியிடப்பட்ட தேசிய கல்வி கொள்கை 2020-ஐ அமல்படுத்துவதற்காக மேற்கொள்ளப்படும் தொடர் நடவடிக்கைகளின் ஒரு பகுதியாக, பள்ளிக்கல்வி மற்றும் எழுத்தறிவுத் துறையின் முக்கிய முயற்சியான நிபுன் பாரத் அமைந்துள்ளது.
2026-27-ஆம் ஆண்டிற்குள் மூன்றாம் வகுப்பை நிறைவு செய்வதற்குள் ஒவ்வொரு குழந்தையும் வாசிப்பு, எழுத்து மற்றும் எண்ணறிவில் போதிய தகுதியைப் பெறுவதற்கு ஏதுவாக, அடிப்படை எழுத்தறிவு மற்றும் எண்ணறிவைப் பெறுவதற்கான சூழலியலை உருவாக்குவதை இந்த இயக்கம் தொலைநோக்குப் பார்வையாகக் கொண்டுள்ளது. பள்ளிக்கல்வி மற்றும் எழுத்தறிவுத் துறையால் செயல்படுத்தப்படும் இந்த திட்டம், அனைத்து மாநிலங்கள் மற்றும் யூனியன் பிரதேசங்களில் தேசிய- மாநில- மாவட்ட- வட்டார- பள்ளி ஆகிய ஐந்து நிலைகளில் மத்திய அரசின் சமக்ரா சிக்ஷா திட்டத்தின் கீழ் அமல்படுத்தப்படும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1732597
பாதுகாப்பு அமைச்சகம்
இந்திய கடலோர காவல்படையின் 17 டோர்னியர் ரக விமானங்களை ரூ.950 கோடி செலவில் உயர் ரக தொழில்நுட்பத்துடன் தரம் உயர்த்த பாதுகாப்பு கையகப்படுத்துதல் கவுன்சில் ஒப்புதல்
பாதுகாப்பு அமைச்சர் திருமதி. நிர்மலா சீத்தாராமன் தலைமையில் புதுதில்லியில் இன்று  நடைபெற்ற பாதுகாப்பு கையகப்படுத்துதல் கவுன்சில் கூட்டத்தில் இந்திய கடலோர காவல்படையின்  17 டோர்னியர் ரக விமானங்களை அதி நவீன தொழில்நுட்பத்துடன் தரம் உயர்த்த ஒப்புதல் வழங்கப்பட்டது. ரூ.950 கோடி செலவில் இந்த பணி மேற்கொள்ளப்படுகிறது.
தேசிய நலனைக் கருதி இந்திய கடலோரக் காவல்படை இந்திய கடல் எல்லைப் பகுதிகளை பாதுகாக்கும் பொறுப்பை ஏற்றுள்ளது. கடல் பகுதியில் சுமார் 2.01 மில்லியன் சதுர கிலோமீட்டரைக் கொண்ட இந்தியாவின் பிரத்யேக பொருளாதார மண்டலத்தை  பாதுகாத்து வரும் இந்திய கடலோர காவல்படையின் செயல் திறனை அதிகரிக்கும் வகையில் டோர்னியர் விமானங்களை தொழில்நுட்ப ரீதியில் மேம்படுத்த முடிவு செய்யப்பட்டுள்ளது.
சுற்றுலா அமைச்சகம்
மத்திய சுற்றுலாத்துறை அமைச்சர் திரு. பிரஹலாத் சிங் படேல் ஸ்வதேஷ் தரிசனத் திட்டத்தின் கீழ் மிசோரத்தில் செயல்படுத்தப்பட்ட உலகத்தரம் வாய்ந்த “தென்சால் கோல்ஃப் ரிசார்ட்” திட்டத்தை காணொளிக் காட்சி மூலம் துவக்கி வைக்கிறார்.
மத்திய கலாச்சார மற்றும் சுற்றுலாத்துறை அமைச்சர்  திரு. பிரஹ்லாத் சிங் படேல், இந்திய அரசாங்கத்தின் சுற்றுலா அமைச்சகத்தின் சுதேஷ் தரிசனத் திட்டத்தின் கீழ் செயல்படுத்தப்பட்ட “தென்சால் கோல்ஃப் ரிசார்ட்” திட்டத்தை காணொளிக் காட்சி மூலம் மிசோரம் சுற்றுலா அமைச்சர் திரு. ராபர்ட் ரோமாவியா ராய்ட், கமிஷனர் மற்றும் மிசோரம் அரசு சுற்றுலாத்துறைச் செயலாளர் திருமதி. எஸ்தர் லால்ருவாட்கிமி முன்னிலையில், இன்று புதுடில்லியில் திறந்து வைத்தார்.
புதிய சுற்றுச்சூழல் சுற்றுலாவின் ஒருங்கிணைந்த வளர்ச்சியின் கீழ் தென்சால் மற்றும் தெற்கு மண்டலத்தில் சுதேஷ் தரிசனம்- வடகிழக்கு சுற்று, மாவட்ட செர்ஷிப் மற்றும் ரெய்க், மிசோரம் ஆகியவற்றின் கீழ் அனுமதிக்கப்பட்ட தொகை ரூ 92.25 கோடி, அதில் ரூ 64.48 கோடி தென்சாலில் கோல்ஃப் கோர்ஸ் உட்பட பல்வேறு திட்டங்களுக்காக அனுமதி வழங்கப்பட்டுள்ளது.
எரிசக்தி அமைச்சகம்
மின்சாரக் கட்டணங்களை எளிதில் கணக்கிட்டு டிஜிட்டல் முறையில் செலுத்துவதற்காக 7 லட்சம் ஸ்மார்ட் மீட்டர்களுக்கு ஒப்புதல்
நாடாளுமன்ற மாநிலங்களவையில் கேள்விகளுக்கு எழுத்துப்பூர்வமாகப் பதிலளித்த மத்திய மின்சாரம், புதிய மற்றும் புதுப்பிக்கத்தக்க எரிசக்தி அமைச்சர் திரு ஆர் கே சிங் கீழ்காணும் தகவல்களை அளித்தார்.
மின்சாரக் கட்டணங்களை எளிதில் கணக்கிட்டு டிஜிட்டல் முறையில் செலுத்துவதற்காகவும், தங்களது மின்சாரப் பயன்பாடு குறித்து நுகர்வோர் உடனுக்குடன் தெரிந்து கொள்ளவும், மின்சாரச் சிக்கனத்தைக் கடைபிடிக்கும் விதமாகவும், முன்கூட்டியே கட்டணம் செலுத்தும் வாய்ப்பை வழங்குவதற்காகவும், மின்சார விநியோக நிறுவனங்களுக்கு உதவுவதற்காகவும் ஸ்மார்ட் மீட்டர்களை  பொருத்த உத்தேசிக்கப்பட்டுள்ளது.
தேசிய திறன்மிகு தொகுப்பு இயக்கத்தின் கீழ், 7.23 லட்சம் ஸ்மார்ட் மீட்டர்களுக்கு ஒப்புதல் அளிக்கப்பட்டுள்ளது. புதுப்பிக்கத்தக்க எரிசிக்தி ஆதாரங்களை ஒருங்கிணைப்பதில் ஸ்மார்ட் மீட்டர்கள் முக்கிய பங்காற்றுகின்றன.
புதுப்பிக்கத்தக்க எரிசிகதி ஆதாரங்களில் இருந்து 2022-ம் ஆண்டுக்குள் 1,75,000 மெகாவாட் மின் திறனை நிறுவ இந்திய அரசு இலக்கு நிர்ணயித்துள்ளது. இதில் சூரிய மின்சக்தி 1,00,000 மெகாவாட், காற்று மின்சக்தி 60,000 மெகாவாட், பயோமாஸ் 10,000 மெகாவாட் மற்றும் சிறிய புனல் மின்சாரத் திட்டங்கள் 5000 மெகாவாட் அடங்கும்.
2021 ஜூன் 30 வரை நிறுப்பட்டுள்ள மற்றும் நிறுவப்பட்டுக் கொண்டிருக்கும் புதுப்பிக்கத்தக்க எரிசக்தியின் மொத்த திறன் 96.95 ஜிகாவாட் ஆகும். புனல் மின்சாரம் இதில் சேர்க்கப்படவில்லை.
2021 ஜூன் 30 வரை, மரபுசாரா எரிசக்தி ஆதாரங்களில் இருந்து நிறுவப்பட்டுள்ள மொத்த மின்சார உற்பத்தி திறன் 150.06 ஜிகாவாட் ஆகும். நிறுவப்பட்டுள்ள மொத்த திறனில் இது 39 சதவீதம் ஆகும். எனவே, 2030-க்குள் 40 சதவீதம் எனும் இலக்கை இந்தியா தாண்டிவிடும்.
மேலும், புதுப்பிக்கத்தக்க எரிசக்தி ஆதாரங்களை ஊக்குவிப்பதற்காக, மாநிலங்களுக்கிடையேயான விநியோகத்திற்கானக் கட்டணங்கள் தள்ளுபடி, பசுமை எரிசக்தி வழித்தடங்கள், புதுப்பிக்கத்தக்க எரிசக்தி கொள்முதல் ஊக்குவிப்பு உள்ளிட்ட நடவடிக்கைகள் எடுக்கப்பட்டு வருகின்றன.
மேலும் விவரங்களுக்கு இந்த ஆங்கில செய்திக் குறிப்புகளைக் காணவும்:
https://pib.gov.in/PressReleasePage.aspx?PRID=1739443
https://pib.gov.in/PressReleasePage.aspx?PRID=1739444
-----
(Visitor Counter : 203
சுற்றுச்சூழல் மற்றும் வனத்துறை அமைச்சகம்
சிறப்பாக நிர்வகிக்கப்படும் பாதுகாக்கப்பட்ட பகுதிகளுக்கு விருதுகள்: திரு பிரகாஷ் ஜவடேகர்
நாட்டிலுள்ள 146 தேசிய பூங்கா மற்றும் வனவிலங்கு சரணாலயங்களின் நிர்வாக செயல்திறன் மதிப்பீட்டை மத்திய சுற்றுச்சூழல், வனம், பருவநிலை மாற்றம் துறைகளின் அமைச்சர் திரு பிரகாஷ் ஜவடேகர் இன்று வெளியிட்டார். தற்சமயம் நாட்டிலுள்ள 903 பாதுகாக்கப்பட்ட பகுதிகள் இந்தியாவின் மொத்த பரப்பளவில் 5 சதவீதம் அளவுக்கு இருக்கின்றன. பாதுகாக்கப்பட்ட பகுதிகளின் பங்களிப்பை அளவிடுவதற்காக அவற்றின் நிர்வாக செயல்திறனை மதிப்பிடுவது அவசியமாகிறது.
நிகழ்ச்சியில் பேசிய திரு ஜவடேகர், மற்ற நாடுகளால் சாதிக்க முடியாததை இந்தியா சாதித்து இருக்கிறது என்று மிகவும் துடிப்பான பல்லுயிராக்கம் நமது நாட்டில் இருக்கிறது என்றும் கூறினார். "உலகின் மொத்த புலிகளில் 70 சதவீதம் இந்தியாவில் இருக்கின்றன, உலகின் மொத்த ஆசிய சிங்கங்களில் 70 சதவீதம் இந்தியாவில் இருக்கின்றன. அதே போல், உலகில் உள்ள மொத்த சிறுத்தைகளின் எண்ணிக்கையில் 60 சதவீதம் இந்தியாவில் இருக்கின்றன. இந்தியாவின் துடிப்புமிக்க பல்லுயிராக்கத்திற்கு இது ஒரு சான்றாகும். உணவுச் சங்கிலியின் உச்சியில் இந்த விலங்குகள் இருப்பதால் அவற்றின் வளர்ந்துவரும் எண்ணிக்கை ஒட்டுமொத்த சூழலியலின் ஆரோக்கியத்தை வெளிப்படுத்துகிறது," என்று சுற்றுச்சூழல் அமைச்சர் கூறினார்.
நாட்டில் உள்ள 10 சிறந்த தேசிய பூங்காக்கள், ஐந்து கடலோர மற்றும் கடல் பூங்காக்கள், ஐந்து சிறந்த உயிரியல் பூங்காக்கள் ஆகியவற்றுக்கு இந்த வருடம் முதல் ஒவ்வொரு வருடமும் தரவரிசை இடப்பட்டு, விருதுகள் வழங்கப்படும் என்று திரு ஜவடேகர் கூறினார்.
மிகவும் முக்கியமான ஆவணமான சரணாலயங்களின் நிர்வாக செயல்திறன் மதிப்பீடானது, வனவிலங்குகள், பாதுகாக்கப்பட்ட பகுதிகள், கடல்சார் பாதுகாக்கப்பட்ட பகுதிகள் குறித்த விஷயங்களில் மதிப்புமிக்க வழிகாட்டுதலை அளிக்கும்.
------
((Visitor Counter : 196
கலாசாரத்துறை அமைச்சகம்
சர்வதேச யோகா தினம்: பல்வேறு கலாச்சாரம் சார்ந்த நிகழ்ச்சிகளுக்கு மத்திய கலாச்சார அமைச்சகம் ஏற்பாடு
“யோகா, ஒரு இந்திய பாரம்பரியம்”, என்ற தலைப்பில் சர்வதேச யோகா தினத்தை ஜூன் 21-ஆம் தேதி மத்திய கலாச்சார அமைச்சகம் கொண்டவிருக்கிறது.
நாடு முழுவதும் கலாச்சார முக்கியத்துவம் வாய்ந்த 75 பகுதிகளில் யோகா தினம் கொண்டாடப்படும். 45 நிமிடங்கள் யோகா பயிற்சியும், அதைத் தொடர்ந்து 30 நிமிடங்களுக்கு கலாச்சார நிகழ்ச்சிகளும் நடைபெறும்.
மகாராஷ்டிராவில் ஆகா கான் மாளிகை, புனே; கன்ஹேரி குகைகள், மும்பை; எல்லோரா குகைகள், அவுரங்காபாத்; பழைய உயர்நீதிமன்ற கட்டிடம், நாக்பூர் ஆகிய நான்கு பகுதிகள் இதற்காகத் தேர்வு செய்யப்பட்டுள்ளன. இவை நான்கும், மத்திய அரசால் பாதுகாக்கப்படும் தேசிய முக்கியத்துவம் வாய்ந்த நினைவுச் சின்னங்களாகும்.
காலை 7 மணி முதல் இந்த நான்கு நகரங்களில் பல்வேறு நிகழ்ச்சிகள் நடைபெறவுள்ளன. புனே மற்றும் நாக்பூரில் நடைபெறும் நிகழ்ச்சிகள் தூர்தர்ஷனில் நேரலையாக ஒளிபரப்பு செய்யப்படும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1728722
----
(Visitor Counter : 152
மத்திய அமைச்சரவை தலைமைச் செயலகம்
கோவிட் தொற்றால் மோசமாக பாதிக்கப்பட்ட சென்னை உட்பட 13 நகரங்களின் நிலவரம் பற்றி மத்திய அமைச்சரவை செயலாளர் ஆய்வு
கோவிட்-19 தொற்றால் பாதிக்கப்பட்ட 13 நகரங்களின் நிலவரம் குறித்து மாநகராட்சி ஆணையாளர்கள், மாவட்ட ஆட்சியாளர்கள் ஆகியோருடன் மத்திய அமைச்சரவை செயலாளர் ஆலோசனை கூட்டம் நடத்தினார். சம்மந்தப்பட்ட மாநிலங்கள் மற்றும் யூனியன் பிரதேசங்களின் தலைமைச் செயலாளர்களும் இந்த கூட்டத்தில் கலந்து கொண்டனர்.
இந்த 13 நகரங்கள் கொரோனா வைரஸால் அதிகம் பாதித்த இடங்களாக கருதப்படுவதாலும், நாட்டின் கோவிட் நோயாளிகளில் 70 சதவீதம் பேர் இங்கு இருப்பதாலும் , இந்த கூட்டம் முக்கியத்துவம் பெற்றுள்ளது.
கவனம் செலுத்தப்பட்ட 13 நகரங்களில் மும்பை, சென்னை, தில்லி/புதுதில்லி, அகமதாபாத், தானே, புனே, ஐதராபாத், கொல்கத்தா, ஹவுரா, இந்தூர், ஜெய்ப்பூர், ஜோத்பூர், செங்கல்பட்டு மற்றும் திருவள்ளூர் ஆகியவை உள்ளன.
கோவிட்-19 நோயாளிகளை நிர்வகிப்பதில் அதிகாரிகள் மற்றும் மாநகராட்சி அதிகாரிகள் எடுத்த நடவடிக்கைகள் குறித்து இந்த கூட்டத்தில் ஆய்வு செய்யப்பட்டது.
நகரங்களில் பின்பற்ற வேண்டிய கோவிட்-19 நிர்வாக விதிமுறைகளை மத்திய அரசு ஏற்கனவே வழங்கியுள்ளது.
நோய்த்தொற்று உறுதி வீதம், இறப்பு வீதம், இரட்டிப்பு வீதம், 10 லட்சம் பேருக்கு எத்தனை பேர் பரிசோதிக்கப்படுகின்றனர் போன்ற அளவீடுகள், அதிக அபாய காரணிகள் மீது மேற்கொள்ளப்பட்ட பணிகள் குறித்தும் இந்த கூட்டத்தில் சுட்டிக் காட்டப்பட்டது.
கோவிட் நோயாளிகளை இணைப்பது, அவர்களின் தொடர்புகள் மற்றும் பரவல் இடங்கள் போன்ற காரணிகள் அடிப்படையில் கட்டுப்பாட்டு மண்டலங்களை வரையறுக்க வேண்டும் என மத்திய அரசு வலியுறுத்தியுள்ளது. இதன் மூலம் தேவைக்கேற்ப கட்டுப்பாட்டு மண்டலங்களை நன்கு வரையறுக்கப்பட்ட சுற்றளவுடன் எல்லை நிர்ணயித்து, முடக்க கால விதிமுறைகளை அமல்படுத்த முடியும்.
குடியிருப்பு காலனிகள், மாநகராட்சி வார்டுகள் அல்லது காவல் நிலைய பகுதிகள், மாநகராட்சி மண்டலங்கள், நகரங்கள் என தேவைக்கேற்க கட்டுப்பாட்டு மண்டலங்களை மாநகராட்சிகளால் தீர்மானிக்க முடியும்.
பாதிப்பு பகுதிகளை மாவட்ட நிர்வாகத்தினர், உள்ளாட்சி நிர்வாகத்தினர் தொழில்நுட்ப தகவல்களுடன் தகுந்தபடி வரையறுக்க வேண்டும் என நகரங்களுக்கு அறிவுரை வழங்கப்பட்டுள்ளது.
சுகாதாரம் மற்றும் குடும்ப நலத்துறை அமைச்சகம்
டெல்லி எய்ம்ஸ் வளாகத்தில் ராஜ்குமாரி அம்ரித் கௌர் புறநோயாளிகள் பிரிவை டாக்டர் ஹர்ஷ் வர்த்தன் தொடங்கி வைத்தார்
டெல்லி எய்ம்ஸ் வளாகத்தில் ராஜ்குமாரி அம்ரித் கௌர் புறநோயாளிகள் பிரிவை சுகாதாரம் மற்றும் குடும்ப நலத்துறை அமைச்சர் டாக்டர். ஹர்ஷ் வர்த்தன் இன்று தொடங்கி வைத்தார். துறையின் இணை அமைச்சர் திரு. அஸ்வினி குமார் சௌபேவும் நிகழ்ச்சியில் கலந்து கொண்டார். எய்ம்ஸ் டைரக்டர் பேராசிரியர் ஆர். குலேரியா மற்றும் எய்ம்ஸ் மூத்த அதிகாரிகள் பலரும் இந்த நிகழ்ச்சியில் பங்கேற்றனர்.
முதுபெரும் சுதந்திரப் போராட்ட வீரரும், இந்தியாவின் முதலாவது சுகாதாரத் துறை அமைச்சருமான திருமதி ராஜ்குமார் அம்ரித் கௌர் பெயரை புதிய புறநோயாளிகள் பிரிவுக்கு சூட்டியிருப்பதில் டாக்டர் ஹர்ஷ் வர்த்தன் மகிழ்ச்சி தெரிவித்தார். கோவிட்-19க்கு எதிராக நாட்டில் கூட்டாக மேற்கொள்ளப்பட்டுள்ள நடவடிக்கைகள் பற்றி விவரித்த அவர், ``இந்த நோய்த் தொற்றுக்கு எதிரான போரில் வெற்றி பெறும் திசையை நோக்கி நாம் படிப்படியாக நகர்ந்து வருகிறோம். கோவிட் நோயால் பாதிக்கப்பட்டவர்களில் 2 சதவீதத்துக்கும் குறைவானவர்கள் ஐ.சி.யூ.களில் சேர்க்கப்படுகின்றனர். மருத்துவப் பரிசோதனை நிலையங்கள் எண்ணிக்கை அதிகரிக்கப்பட்டுள்ளது; 2020 ஜனவரியில் ஒரே ஒரு மருத்துவப் பரிசோதனை நிலையம் இருந்த நிலையில் இப்போது 1234 பரிசோதனை நிலையங்கள் என்ற அளவுக்கு வளர்ச்சி பெற்றிருக்கிறோம். இன்றைய நிலவரத்தின்படி, தினமும் 3.26 லட்சத்துக்கும் மேற்பட்ட மாதிரிகளை நாம் பரிசோதனை செய்திருக்கிறோம்'' என்று அமைச்சர் கூறினார். அடுத்த 12 வார காலத்தில், தினமும் 10 லட்சம் மருத்துவப் பரிசோதனைகள் செய்வது என்ற அளவுக்கு வசதிகள் அதிகரிக்கப்படும் என்று அவர் தெரிவித்தார். குணம் அடைபவர்களின் எண்ணிக்கை அதிகரிப்பு, குணம் அடைவோர் மற்றும் சிகிச்சையில் உள்ளவர்களின் எண்ணிக்கைகளுக்கு இடையில் உள்ள வித்தியாசம் அதிகரிப்பு  ஆகியவற்றுக்கு இது காரணமாக உள்ளது என்று அவர் குறிப்பிட்டார். படிப்படியான, முன்கூட்டியே எடுத்த ஆக்கபூர்வமான நடவடிக்கையால் `ஒட்டு மொத்த அரசாங்கம்' என்ற உத்தி காரணமாக, நல்ல பயன்கள் கிடைத்திருப்பதை இது காட்டுகிறது என்றார் அவர்.
தாய் சேய் பிரிவு, முதியோர் பிரிவு மற்றும் அறுவை சிகிச்சைப் பிரிவுகளை விரைவில் செயல்பாட்டுக்குக் கொண்டு வருவதன் மூலம், மக்களுக்கு விரைவில் நலவாழ்வின் பயன்கள் கிடைக்கச் செய்ய வேண்டும் என்று எய்ம்ஸ் இயக்குநரை டாக்டர், ஹர்ஷ் வர்த்தன் கேட்டுக்கொண்டார். எய்ம்ஸ் வளாகத்துக்கு சிகிச்சைக்கு வரக் கூடியவர்களுக்கு, சிறந்த தரத்திலான சிகிச்சை கிடைப்பதை உறுதி செய்வதற்கு, எந்த மாதிரியான புதுமையான நடவடிக்கைகளை எடுக்கலாம் என ஆய்வு செய்யுமாறு அனைத்து துறைகளின் தலைவர்கள் மற்றும் அதிகாரிகளை அமைச்சர் கேட்டுக் கொண்டார். ``நோயாளிகளுக்கு அசௌகரியங்கள் ஏற்படுத்துதல் மற்றும் மோசமான / தரம் குறைந்த சேவைகள் அளிப்பதை சிறிதும் சகித்துக் கொள்ளக் கூடாது'' என்று அவர் வலியுறுத்தினார். அனைவரும் விரிவாக ஆலோசித்து, நோயாளிகளுக்குப் பயன் தரக் கூடிய வகையிலான சீர்திருத்தங்களை முன்வைக்க வேண்டும் என்று அமைச்சர் கேட்டுக் கொண்டார்.
நித்தி ஆயோக்
‘புதுமையான வேளாண்மை’ குறித்த ஒருநாள் கருத்தரங்கை நிதி ஆயோக் வரும் 25-ந்தேதி நடத்துகிறது
விடுதலையின் அமிர்தகால பெருவிழாவையொட்டி, ‘ புதுமையான வேளாண்மை’ குறித்த ஒருநாள் கருத்தரங்குக்கு நிதி ஆயோக் வரும் 25-ந்தேதி ஏற்பாடு செய்துள்ளது.
இந்தக் கருத்தரங்கில், மத்திய அமைச்சர்கள் நரேந்திர சிங் தோமர், பர்சோத்தம் ரூபலா, குஜராத் ஆளுநர் ஆச்சார்ய தேவ் விரத், நிதி ஆயோக் துணைத் தலைவர் டாக்டர் ராஜீவ் குமார், உறுப்பினர்  டாக்டர் ரமேஷ் சந்த், தலைமை செயல் அதிகாரி அமிதாப் காந்த் ஆகியோர் கலந்து கொண்டு உரையாற்றுவார்கள்.
இந்தியாவிலும், வெளி நாடுகளிலும் மேற்கொள்ளப்படும் புதுமையான வேளாண்மை, இயற்கை வேளாண் நடைமுறைகளுடன் தொடர்புடையவர்களை இந்தக் கருத்தரங்கு ஓருங்கிணைக்கும் என்று எதிர்பார்க்கப்படுகிறது. இயற்கை வேளாண்மையை ஊக்குவிப்பது தொடர்பாக இதில் விவாதங்கள் நடைபெறும். மண் வளப் பாதுகாப்பு, பருவநிலை மாற்ற பாதிப்பு குறைப்பது ஆகியவை பற்றியும் விவாதிக்கப்படும்.
இயற்கை வேளாண்மையின் அவசியத்தையும், முக்கியத்துவத்தையும் பிரதமர் திரு நரேந்திர மோடி பல்வேறு கூட்டங்களில் வலியுறுத்தி வருகிறார். அண்மையில், இயற்கை வேளாண் குறித்த தேசிய மாநாட்டில், இயற்கை வேளாண்மை மக்கள் இயக்கமாக மாற்றப்பட வேண்டும் என்று வலியுறுத்தியிருந்தார். 2022-23 பட்ஜெட்டிலும், ரசாயனம் அற்ற இயற்கை வேளாண்மையை நாடு முழுவதும் ஊக்குவிப்பது பற்றி குறிப்பிடப்பட்டிருந்தது.
மேலும் கூடுதல் விவரங்களுக்கு இந்த ஆங்கில செய்திக்குறிப்பை காணவும் https://pib.gov.in/PressReleasePage.aspx?PRID=1819246
----
(Visitor Counter : 113
குடியரசுத் துணைத் தலைவர் செயலகம்
"அரசியலமைப்பு நிறுவனங்களை களங்கப்படுத்தவும், சீர்குலைக்கவும், இழிவுபடுத்தவும், அழிக்கவும் வடிவமைக்கப்பட்ட உத்திகளை" தடுத்து நிறுத்துமாறு குடியரசு துணைத்தலைவர் வலியுறுத்தினார்
"இந்தியாவைப் பற்றி அவ்வப்போது பரப்பப்படும் தீங்கு விளைவிக்கும், தீய கதைகளை" எதிர்கொள்வதில் உலக விவகாரங்களுக்கான இந்தியக் கௌன்சில்  ஆராய்ச்சி மாணவர்கள் முன்னணியில் இருக்க வேண்டும் என்று குடியரசு துணைத்தலைவர் திரு. ஜக்தீப் தன்கர் வலியுறுத்தியுள்ளார். இத்தகைய விவரிப்புகளின் ஆழமான ஆய்வில் ஈடுபட வேண்டியதன் அவசியத்தை வலியுறுத்திய குடியரசு துணைத் தலைவர், "நமது அரசியலமைப்பு நிறுவனங்களை களங்கப்படுத்தவும், சீர்குலைக்கவும், இழிவுபடுத்தவும், அழிக்கவும் வடிவமைக்கப்பட்ட உத்திகளைத் தடுத்து நிறுத்துவதில் உங்கள் பங்கு முக்கியமானது" என்றார்.
வரலாற்றின் வரையறுக்கப்பட்ட தருணத்தில் இந்தியா உள்ளது என்பதை வலியுறுத்திய குடியரசு துணைத் தலைவர், தேசத்தின் சாதனைகள் குறித்து மக்களுக்கு விழிப்புணர்வை ஏற்படுத்துமாறு ஆராய்ச்சியாளர்களை வலியுறுத்தினார். இந்தியாவிற்கு வரும் ஒவ்வொரு வெளிநாட்டவருக்கும், உலகிற்கு செல்லும் ஒவ்வொரு இந்தியக் குடிமகனுக்கும் இவர்கள் சாளரமாக இருக்கிறார்கள் என்பதை அவர் அடிக்கோடிட்டுக் காட்டினார்.
சப்ரு ஹவுஸில் இன்று உலக விவகாரங்களுக்கான இந்தியக் கௌன்சிலின்  ஆராய்ச்சி மாணவர்களிடையே உரையாற்றிய குடியரசு துணைத் தலைவர், ஜி 20 நாடுகளின் தலைவராக இருந்தபோது இந்தியாவின் பங்கு மற்றும் சமீபத்தில் முடிவடைந்த ஜி 20 தலைவர்களின் உச்சிமாநாட்டின் வெற்றி குறித்த பரவலான பாராட்டுகள் பற்றி அவர் குறிப்பிட்டார். "ஜி-20 மாநாட்டில் இந்தியா வெற்றி பெற்றது ஒரு திருப்புமுனை. இது உலகளாவிய ஒருமித்த கருத்தை உருவாக்கியது. உலகளாவிய வல்லரசாக மறுமலர்ச்சி பெற்ற இந்தியாவுக்கு நியாயமான அங்கீகாரம் இருந்தது" என்று அவர் கூறினார்.
உலக அரங்கில் இந்தியாவின் வளர்ந்து வரும் நிலையை எடுத்துரைத்த குடியரசு துணைத் தலைவர், 'பலவீனமான ஐந்து' நாடுகளின் ஒரு பகுதியாக இருந்து உலகின் ஐந்தாவது பெரிய பொருளாதாரமாக மாறியுள்ள இந்தியாவின் பயணம் பற்றி குறிப்பிட்டார். இந்தியாவின் சில சாதனைகள் ஒரு காலத்தில் கற்பனைக்கு அப்பாற்பட்டதாக உலகிற்குத் தோன்றின.சாதி, மதம், இனம் மற்றும் மொழி எனப் பன்முகத்தன்மை கொண்ட ஒரு நாட்டில் இது சாத்தியம் என்று அவர்களால் ஒருபோதும் கற்பனை செய்ய முடிந்திருக்காது என்று அவர் கூறினார்.
உலக விவகாரங்களுக்கான இந்தியக் கௌன்சிலின் அலுவல்சார் தலைவரான குடியரசு துணைத் தலைவர், சப்ரு ஹவுஸில் இதன் புதுப்பிக்கப்பட்ட நூலகத்தை இன்று திறந்து வைத்தார். தூதர் விஜய் தாக்கூர் சிங், ஐ.சி.டபிள்யூ.ஏ தலைமை இயக்குநர் திரு சுனில் குமார் குப்தா, குடியரசு துணைத் தலைவரின் செயலாளர் மற்றும் மூத்த அதிகாரிகள் இந்நிகழ்வில் கலந்து கொண்டனர்.
பிரதமர் அலுவலகம்
ஆந்திரப் பிரதேச மாநிலம் கிழக்கு கோதாவரி மாவட்டத்தில் படகு கவிழ்ந்து விபத்துகுள்ளானதில் ஏற்பட்ட உயிர் இழப்பிற்கு பிரதமர் இரங்கல்
ஆந்திரப் பிரதேச மாநிலம் கிழக்கு கோதாவரி மாவட்டத்தில் படகு கவிழ்ந்து விபத்துகுள்ளானதில் ஏற்பட்ட உயிர் இழப்பிற்கு பிரதமர் திரு. நரேந்திர மோடி இரங்கல் தெரிவித்துள்ளார்.
“ஆந்திரப் பிரதேச மாநிலம் கிழக்கு கோதாவரி மாவட்டத்தில் படகு கவிழ்ந்து விபத்துகுள்ளான செய்தி வருத்தத்தை அளிக்கிறது. இறந்தவர்கள் குடும்பத்தினருக்கு எனது ஆழ்ந்த அனுதாபங்கள். காணாமல் போனவர்கள் பாதுகாப்பாக இருக்க நான் பிரார்த்தனை செய்கிறேன்”, என்று பிரதமர் கூறியுள்ளார்.
(Visitor Counter : 74
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 196.86 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 196.86 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 7.10 கோடிக்கும் மேற்பட்ட  தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://www.pib.gov.in/PressReleasePage.aspx?PRID=1848972
பிரதமர் அலுவலகம்
நாட்டு மக்களுக்கு பிரதமர் அக்ஷய திருதியை வாழ்த்துக்கள்
அக்ஷய திருதியை முன்னிட்டு நாட்டு மக்களுக்கு, பிரதமர் திரு நரேந்திர மோடி வாழ்த்து தெரிவித்துள்ளார்.
சுட்டுரையில் பிரதமர் விடுத்துள்ள செய்தியில், ‘‘ நாட்டு மக்களுக்கு மகிழ்ச்சியான அக்ஷய திருதியை வாழ்த்துக்கள். இந்த புனித விழா, சுபகாரியங்களை நிறைவேற்றுவதுடன் தொடர்புடையது. கொரோனா தொற்றை வெற்றிக் கொள்ள நாம் தீர்மானிப்பதற்கு, இந்த விழா நமக்கு சக்தியை அளிக்க வேண்டும்.’’ என குறிப்பிட்டுள்ளார்.